Saru, dink baie mooi oor die toekoms van BokrugbyEddie Jones (Foto the guardian.com) Ek wonder steeds of Eddie Jones enige verskil aan Suid-Afrikaanse rugby sou gemaak het. Slegs ŉ jaar gelede was Engeland se rugbyspan in sak en as. Die span kon nie die uitspeelrondes van die Wêreldbekertoernooi haal nie en die afrigter Stuart Lancaster se paadjie het ŉ doodloopstraat bereik. Jones, wat reeds in die Kaap was om die Stormers te brei, het sy rug op sy nuwe werkgewer gedraai en binne ŉ paar maande het Engeland ŉ metamorfose ondergaan. Veronderstel Jones sou na net drie maande by die Stormers die pos as Bokafrigter gekry het, sou hy die mas opgekom het? Sou die rugbybase na hom geluister het? Onder Jones het hy ŉ sukkelende en stotterende Engelse span omgedraai en in wêreldbrekers ontwikkel. As Engeland Saterdag op Twickenham die Wallabies klop en al sy wedstryde in die komende Sesnasiesreeks wen, vee hy die All Blacks se wêreldrekord van 18 agtereenvolgende oorwinnings uit die rekordboeke. Alles binne die bestek van een jaar! Kom ons wees eerlik: is Engeland beter as die All Blacks? Sou die Engelse Nick Mallett se Bokspan wat tussen 1997/’98 onoorwonne in 17 toetse was, kon klop? Jones het van die begin af sy voet neergesit en gekry wat hy gevra het. Hulpafrigters, verdedigingsafrigters, skopafrigters, skrumdokters. Hy het oefenkampe gehou en op van die klubs se tone getrap, want verskeie spelers het gekrok na hul klubs teruggekeer. Hy het die versoeking weerstaan om Engelse spelers wat in Frankryk te speel, te kies, Hy het van die begin af op ŉ spelpatroon besluit wat op die sterkpunte van Engelse rugby gekonsentreer het. Die belangrikste is dat daar na hom geluister is. Toe Kitch Christie in 1994 aangestel is om Ian McIntosh as Bok-afrigter te vervang, het hy ook gekry waarvoor hy gevra het; afrigters, oefenkampe, die regte bestuurspan en hy kon kies wie hy wou. Almal weet dat die Bokke hul volgende 14 toetse sou wen, insluitende die Wêreldbeker in 1995. Nieu-Seeland was ŉ paar keer ook al by dié kruispad. John Mitchell se kop het as afrigter gerol, so ook dié van Wayne Smith, en Graham Henry was na ŉ mislukte WB-veldtog in 2007 ook byna sonder werk. Stel sake in die raadsaal reg en dit sal oorspoel na die veld.